ಅಪ್ರಾಪ್ತೆಗೆ ಪತಿಯಿಂದ ಕಿರುಕುಳ- ದೂರು ನೀಡಲು ಬಂದ ಬಾಲಕಿ ಕೈಯನ್ನ ಬಿಸಿ ಎಣ್ಣೆಗೆ ಹಾಕಿದ್ಳು ಪತ್ನಿ

ಗಾಂಧಿನಗರ: ನಿಮ್ಮ ಪತಿ ನನ್ನನ್ನು ಚೇಡಿಸುತ್ತಿದ್ದಾನೆಂದು ಮಹಿಳೆಗೆ ದೂರು ನೀಡಲು ಬಂದ ಬಾಲಕಿಯ ಕೈಯನ್ನು ಬಿಸಿ ಎಣ್ಣೆಯಲ್ಲಿ ಹಾಕಿರುವ ಅಮಾನವೀಯ ಘಟನೆಯೊಂದು ಗುಜರಾತ್ ರಾಜ್ಯದ ರಾಜ್‍ಕೋಟ್‍ನಲ್ಲಿ ನಡೆದಿದೆ.

ಕೆಲವು ದಿನಗಳಿಂದ ಬಾಲಕಿಗೆ ವ್ಯಕ್ತಿಯೊಬ್ಬ ಕಿರುಕುಳ ನೀಡುತ್ತಿದ್ದನು. ಇದ್ರಿಂದ ಬೇಸತ್ತ ಬಾಲಕಿ ವ್ಯಕ್ತಿಯ ಪತ್ನಿಗೆ ದೂರು ನೀಡಲು ಆತನ ಮನೆಗೆ ತೆರಳಿದ್ದಾಳೆ. ಈ ವೇಳೆ ಬಾಲಕಿಯ ಮಾತನ್ನು ಕೇಳಿದ ಮಹಿಳೆ, ನೀನು ಮಾಡುತ್ತಿರುವ ಆರೋಪಗಳೆಲ್ಲಾ ಸತ್ಯವಾಗಿದ್ರೆ ಬಿಸಿ ಎಣ್ಣೆಯಲ್ಲಿ ಕೈ ಹಾಕಿ ತೋರಿಸು ಅಂತಾ ಹೇಳಿದ್ದಾಳೆ.

ಒಂದು ವೇಳೆ ನೀನು ಸತ್ಯ ಹೇಳಿದ್ರೆ ನಿನ್ನ ಕೈಗಳಿಗೆ ಯಾವುದೇ ರೀತಿಯಲ್ಲಿ ಅಪಾಯವಾಗಲ್ಲ ಅಂತಾ ನಂಬಿಸಿದ್ದಾಳೆ. ಮಹಿಳೆಯ ಮಾತನ್ನು ನಂಬಿದ ಬಾಲಕಿ ಬಿಸಿ ಎಣ್ಣೆಯಲ್ಲಿ ಕೈ ಹಾಕಿದ್ದಾಳೆ. ಇದೇ ವೇಳೆ ಬಾಲಕಿಯ ಸಂಬಂಧಿ ಮನೆಗೆ ಬಂದು ಗಾಯಗೊಂಡಿದ್ದ ಅಪ್ರಾಪ್ತೆಯನ್ನು ಕಾಪಾಡಿದ್ದಾರೆ.

ಈ ಸಂಬಂಧ ಬಾಲಕಿಯ ಕುಟುಂಬಸ್ಥರು ಸ್ಥಳೀಯ ಪೊಲೀಸ್ ಠಾಣೆಯಲ್ಲಿ ದೂರು ದಾಖಲಿಸಿದ್ದಾರೆ. ದೂರು ದಾಖಲಾಗುತ್ತಿದ್ದಂತೆ ಮಹಿಳೆಯ ಪತಿಯನ್ನು ಪೊಲೀಸರು ವಶಕ್ಕೆ ಪಡೆದು ವಿಚಾರಣೆ ನಡೆಸುತ್ತಿದ್ದಾರೆ.

ಘಟನೆ ಸಂಬಂಧ ನಮ್ಮಲ್ಲಿ ದೂರು ದಾಖಲಾಗಿದ್ದು, ಮಹಿಳೆ ಘಟನೆಯ ಬಳಿಕ ಪರಾರಿಯಾಗಿದ್ದಾಳೆ. ಆದ್ರೆ ದೂರಿನಲ್ಲಿ ಕೇವಲ ಬಾಲಕಿಯ ಕೈಯನ್ನು ಬಿಸಿ ಎಣ್ಣೆಯಲ್ಲಿ ಹಾಕಿಸಿದ್ದಾರೆ ಎಂದು ಮಾತ್ರ ಉಲ್ಲೇಖಿಸಲಾಗಿದೆ. ದೂರಿನಲ್ಲಿ ಎಲ್ಲಿಯೂ ಬಾಲಕಿಗೆ ಕಿರುಕುಳ ನೀಡಲಾಗಿದೆ ಎಂದು ಹೇಳಿಲ್ಲ. ಸದ್ಯ ಬಾಲಕಿಯನ್ನು ಸ್ಥಳೀಯ ಆಸ್ಪತ್ರೆಗೆ ದಾಖಲಿಸಲಾಗಿದ್ದು, ಚಿಕಿತ್ಸೆ ಕೊಡಿಸಲಾಗುತ್ತಿದೆ ಎಂದು ಹಿರಿಯ ಪೊಲೀಸ್ ಅಧಿಕಾರಿ ಎಂ.ಎಂ.ಝಾಲಾ ತಿಳಿಸಿದ್ದಾರೆ.